CELEX: 32021D2111
Language: hr
Date: 2021-11-25 00:00:00
Title: Odluka Vijeća (EU) 2021/2111 od 25. studenoga 2021. o stajalištu koje treba zauzeti u ime Europske unije u okviru Sporazuma o trgovini i suradnji između Europske unije i Europske zajednice za atomsku energiju, s jedne strane, i Ujedinjene Kraljevine Velike Britanije i Sjeverne Irske, s druge strane, u pogledu osnivanja Radne skupine za ribarstvo i donošenja njezina poslovnika

1.12.2021   
               
               
                  HR
               
               
                  Službeni list Europske unije
               
               
                  L 429/146
               
            
         ODLUKA VIJEĆA (EU) 2021/2111
         od 25. studenoga 2021.
         o stajalištu koje treba zauzeti u ime Europske unije u okviru Sporazuma o trgovini i suradnji između Europske unije i Europske zajednice za atomsku energiju, s jedne strane, i Ujedinjene Kraljevine Velike Britanije i Sjeverne Irske, s druge strane, u pogledu osnivanja Radne skupine za ribarstvo i donošenja njezina poslovnika
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 43. u vezi s člankom 218. stavkom 9.,
         uzimajući u obzir prijedlog Europske komisije,
         budući da:
         
                     (1)
                  
                  
                     Vijeće je 29. travnja 2021. donijelo Odluku (EU) 2021/689 (1) o sklapanju Sporazuma o trgovini i suradnji između Europske unije i Europske zajednice za atomsku energiju, s jedne strane, i Ujedinjene Kraljevine Velike Britanije i Sjeverne Irske, s druge strane (2) („Sporazum o trgovini i suradnji”). Sporazum o trgovini i suradnji stupio je na snagu 1. svibnja 2021.
                  
               
                     (2)
                  
                  
                     Člankom 8. stavkom 1. točkom (q) Sporazuma o trgovini i suradnji osnovan je Posebni odbor za ribarstvo. Njegove ovlasti utvrđene su u članku 8. stavku 4. Sporazuma o trgovini i suradnji. Zadaće i područja nadležnosti Posebnog odbora za ribarstvo navedeni su, na netaksativan način, u članku 508. Sporazuma o trgovini i suradnji.
                  
               
                     (3)
                  
                  
                     Člankom 8. stavkom 4. točkom (f) Sporazuma o trgovini i suradnji Posebni odbor za ribarstvo ovlašćuje se za osnivanje, nadzor, koordinaciju i raspuštanje radnih skupina. Na temelju članka 9. stavka 2. Sporazuma o trgovini i suradnji osnovane radne skupine pod nadzorom pojedinog odbora pomažu tom odboru u obavljanju njegovih zadaća, a posebno pripremaju rad tog odbora i obavljaju sve zadaće koje im taj odbor dodijeli. Člankom 9. stavkom 4. Sporazuma o trgovini i suradnji predviđa se da svaka osnovana radna skupina sporazumno utvrđuje svoj poslovnik, raspored sastanaka i dnevni red.
                  
               
                     (4)
                  
                  
                     Vijeće je 5. listopada 2021. donijelo Odluku (EU) 2021/1765 (3) o stajalištu koje za razdoblje 2021.–2026. treba zauzeti u ime Unije u okviru Posebnog odbora za ribarstvo. Tom odlukom obuhvaćeni su nadzor i koordinacija radnih skupina tog odbora, ali ne i njihovo osnivanje i raspuštanje.
                  
               
                     (5)
                  
                  
                     Primjereno je da Posebni odbor za ribarstvo osnuje, na temelju članka 8. stavka 4. točke (f) Sporazuma o trgovini i suradnji, Radnu skupinu za ribarstvo kako bi djelovala pod njegovim nadzorom. Radna skupina za ribarstvo trebala bi utvrditi svoj poslovnik i o svojim aktivnostima redovito izvješćivati Posebni odbor za ribarstvo.
                  
               
                     (6)
                  
                  
                     Radna skupina za ribarstvo trebala bi služiti kao forum za razmjenu informacija, tehničke rasprave i uzajamno savjetovanje. Uz iznimku donošenja svojeg poslovnika, Radna skupine za ribarstvo nije namijenjena za donošenje akata ili mjera koji proizvode pravne učinke. S obzirom na to da se ne može isključiti mogućnost da Radna skupina za ribarstvo pri obavljanju zadaća koje joj je dodijelio Posebni odbor za ribarstvo priprema ili iznimno donosi akte koji proizvode pravne učinke, primjereno je utvrditi stajalište koje u takvim slučajevima treba zauzeti u ime Unije na sastancima Radne skupine za ribarstvo.
                  
               
                     (7)
                  
                  
                     Stajalište koje treba zauzeti u ime Unije u okviru Posebnog odbora za ribarstvo u odnosu na osnivanje Radne skupine za ribarstvo, kao i stajališta koja treba zauzeti u ime Unije u okviru Radne skupine za ribarstvo u odnosu na donošenje njezina poslovnika i u odnosu na druge akte koji proizvode pravne učinke te utvrđivanje tih stajališta trebalo bi utvrditi Vijeće u skladu s relevantnim odredbama Ugovorâ, Odluke (EU) 2021/689 i ove Odluke.
                  
               
                     (8)
                  
                  
                     Sastanci Radne skupine za ribarstvo trebali bi se pripremati u bliskoj suradnji s Vijećem i njegovim pripremnim tijelima i uz blisko sudjelovanje Vijeća i njegovih pripremnih tijela.
                  
               
                     (9)
                  
                  
                     Europski parlament se odmah i u potpunosti izvješćuje u skladu s člankom 218. stavkom 10. Ugovora o funkcioniranju Europske unije,
                  
               DONIJELO JE OVU ODLUKU:
         
            Članak 1.
            
               1.   Stajalište koje treba zauzeti u ime Unije u okviru Posebnog odbora za ribarstvo u odnosu na osnivanje Radne skupine za ribarstvo utvrđeno je u Prilogu I. ovoj Odluci.
            
            
               2.   Stajalište koje treba zauzeti u ime Unije u okviru Radne skupine za ribarstvo u odnosu na donošenje poslovnika Radne skupine za ribarstvo i utvrđivanje tog stajališta utvrđeno je u Prilogu II. ovoj Odluci.
            
            
               3.   Stajalište Unije u okviru Radne skupine za ribarstvo kada je ta radna skupina pozvana pripremiti ili donijeti akte koji proizvode pravne učinke dodatno će se utvrditi u skladu s Prilogom III. ovoj Odluci.
            
         
         
            Članak 2.
            Ova Odluka preispituje se prema potrebi te je Vijeće na prijedlog Komisije revidira ako se to pokaže potrebnim. Preispitivanje se u svakom slučaju obavlja do 31. prosinca 2022.
         
         
            Članak 3.
            Ova Odluka stupa na snagu na dan donošenja.
         
         
            Sastavljeno u Bruxellesu 25. studenoga 2021.
            
               
                  Za Vijeće
               
               
                  Predsjednik
               
               Z. POČIVALŠEK
            
         
         
            (1)  Odluka Vijeća (EU) 2021/689 od 29. travnja 2021. o sklapanju, u ime Unije, Sporazuma o trgovini i suradnji između Europske unije i Europske zajednice za atomsku energiju, s jedne strane, Ujedinjene Kraljevine Velike Britanije i Sjeverne Irske, s druge strane te Sporazuma između Europske unije i Ujedinjene Kraljevine Velike Britanije i Sjeverne Irske u vezi sa sigurnosnim postupcima za razmjenu i zaštitu klasificiranih podataka (SL L 149, 30.4.2021., str. 2.).
         
            (2)  Sporazum o trgovini i suradnji između Europske unije i Europske zajednice za atomsku energiju, s jedne strane, i Ujedinjene Kraljevine Velike Britanije i Sjeverne Irske, s druge strane (SL L 149, 30.4.2021., str. 10.).
         
            (3)  Odluka Vijeća (EU) 2021/1765 od 5. listopada 2021. o stajalištu koje za razdoblje 2021.–2026. treba zauzeti u ime Europske unije u okviru Posebnog odbora za ribarstvo osnovanog Sporazumom o trgovini i suradnji između Europske unije i Europske zajednice za atomsku energiju, s jedne strane, i Ujedinjene Kraljevine Velike Britanije i Sjeverne Irske, s druge strane (SL L 355, 7.10.2021., str. 135.).
      
      
         
            PRILOG I.
            STAJALIŠTE UNIJE U OKVIRU POSEBNOG ODBORA ZA RIBARSTVO U ODNOSU NA OSNIVANJE RADNE SKUPINE ZA RIBARSTVO
            Unija nastoji osigurati da se Radna skupina za ribarstvo osnuje pod nadzorom Posebnog odbora za ribarstvo, kao forum za razmjenu informacija, tehničke rasprave i uzajamno savjetovanje. Radna skupina za ribarstvo pod nadzorom Posebnog odbora za ribarstvo pomaže tom odboru u obavljanju njegovih zadaća, a posebno priprema rad Posebnog odbora za ribarstvo i obavlja sve zadaće koje joj taj odbor dodijeli.
         
      
      
         
            PRILOG II.
            STAJALIŠTE UNIJE U OKVIRU RADNE SKUPINE ZA RIBARSTVO U ODNOSU NA DONOŠENJE POSLOVNIKA RADNE SKUPINE ZA RIBARSTVO
            Unija nastoji osigurati da se poslovnik Radne skupine za ribarstvo temelji na poslovniku Vijeća za partnerstvo i odborâ utvrđenom u Prilogu 1. Sporazumu o trgovini i suradnji, uz istodobno predviđanje prilagodbi koje Vijeće treba prihvatiti na temelju dokumenata o stajalištu koje treba podnijeti Komisija. Poslovnikom Radne skupine za ribarstvo mogu se usto dopustiti različiti tematski sastavi.
            Prije nego što Radna skupina za ribarstvo donese svoj poslovnik, Komisija Vijeću pravodobno prije sastanka te radne skupine ili pisanog postupka u okviru te radne skupine, a u svakom slučaju najkasnije osam radnih dana prije tog sastanka ili primjene pisanog postupka, dostavlja pisani dokument s pojedinostima predloženog utvrđivanja stajališta Unije radi rasprave i prihvaćanja pojedinosti stajališta koje treba izraziti u ime Unije.
         
      
      
         
            PRILOG III.
            UTVRĐIVANJE STAJALIŠTA UNIJE NA SASTANCIMA RADNE SKUPINE ZA RIBARSTVO
            Kada Radna skupina za ribarstvo priprema ili donosi akte koji proizvode pravne učinke, poduzimaju se svi potrebni koraci kako bi se u stajalištu koje treba izraziti u ime Unije uzele u obzir najnovije znanstvene i druge relevantne informacije dostavljene Komisiji i kako bi to stajalište bilo u skladu s prilozima I. i II. Odluci (EU) 2021/1765.
            U tu svrhu i na temelju tih informacija Komisija Vijeću pravodobno prije sastanka Radne skupine za ribarstvo ili pisanog postupka u okviru Radne skupine za ribarstvo, među ostalim i kada priprema i donosi svoj poslovnik, a u svakom slučaju najkasnije osam radnih dana prije tog sastanka ili primjene pisanog postupka, dostavlja pisani dokument s pojedinostima predloženog utvrđivanja stajališta Unije radi rasprave i prihvaćanja pojedinosti stajališta koje treba izraziti u ime Unije.
            Rad Komisije tijekom sastanaka Radne skupine za ribarstvo temelji se na načelima utvrđenima u ovom Prilogu.
            Ako tijekom sastanka Radne skupine za ribarstvo nije moguće postići dogovor kako bi se stajalištem Unije uzeli u obzir novi elementi, pitanje se upućuje Vijeću u skladu s postupkom utvrđenim u ovom Prilogu.